
A pertárgy érték jelentősége a polgári eljárásban, különös tekintettel a kisértékű perekre

A jogrendszer szinte valamennyi ága jelentőséget tulajdonít az értékhatárnak. A legkézenfekvőbb példákat említve: a büntetőjog, a közigazgatási jog, és a pénzügyi jog is. Ugyanígy a polgári ügyek körében sem közömbös, hogy a felperes milyen összegű követelést érvényesít: egy 40 ezer forintos számlatartozást, bérleti díjhátralékot, közüzemű díjhátralékot, vagy egy 20 millió forintos vállalkozói díjat, vagy adott esetben, gondoljunk a Postabank könyvvizsgáló cége elleni perre, ahol egy 170 milliárdos pertárgyértékű ügyről volt szó.
 
Magától értetődő, hogy nem célszerű és nem is szabad ugyanazt az igazságszolgáltatási gépezetet, mechanizmust beindítani a különböző pertárgyértékű ügyek esetében. A polgári eljárásban az egyik ilyen értékhatár az 1 millió forint, ez ugyanis a kis perértékű, „bagatell ügyeknek” a felső értékhatára. Azok a fizetési meghagyásos igényérvényesítést követő pénzbeli követelések, amelyeknek az összege az 1 millió forintot nem haladja meg, kis perértékű ügyeknek minősülnek.
 
Kutatásunk célja, hogy a kisértékű perek szabályait egy sajátos, eddig az általunk ismert jogirodalomban még nem alkalmazott módszer által közelítsük meg, és tegyük vizsgálatunk tárgyává. Dolgozatunk megírásában, a sok esetben lényeges fontossággal bíró dogmatikai kereteket nem figyelmen kívül hagyva, egy jóval gyakorlatiasabb és objektívebb metódust, a statisztikai elemző módszert alkalmaztunk a kisértékű perek kritériumrendszerének illetve a fizetési meghagyásos eljárás változásainak bemutatásához.
 
Nem megfeledkezve arról, hogy a kisértékű perek szabályainak gyökere már a XIX. század igazságügyi reformjaiban, az ún. sommás eljárásban megtalálhatók, fontosnak tartottuk, hogy a hatályos szabályozást megelőzően, a magyar jogfejlődés teljes ívét felvázolva ismertessük a jogintézmény előéletét.
 
Az Európai Uniós dimenziót szem előtt tartva nem nélkülözhető a közösségi szinten szabályázást nyert kis értékű követélésről szóló rendelet rövid ismertetése, annak alternatív jellegéből kiindulva az eltérő tagállami szabályok vázlatos elemzése sem.
 
Polgári perrendünk fontos sarokkövei az eljárási alapelvek, melyek megcsonkítása, esetleges mellőzése súlyos következményekkel járhat. Dolgozatunkban a fizetési meghagyásos eljárás elemzésénél térünk ki részletesen az alkotmányos aggályokat felvető problémákra.



